CELEX: 32019D0227(01)
Language: el
Date: 2019-02-22 00:00:00
Title: Εκτελεστική απόφαση της Επιτροπής, της 22ας Φεβρουαρίου 2019, σχετικά με τη δημοσίευση στην Επίσημη Εφημερίδα της Ευρωπαϊκής Ένωσης αίτησης τροποποίησης των προδιαγραφών προϊόντος για ονομασία στον αμπελοοινικό τομέα όπως προβλέπεται στο άρθρο 105 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου [«Dehesa del Carrizal» (ΠΟΠ)]

27.2.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  C 74/3
               
            
         ΕΚΤΕΛΕΣΤΙΚΗ ΑΠΟΦΑΣΗ ΤΗΣ ΕΠΙΤΡΟΠΗΣ
         της 22ας Φεβρουαρίου 2019
         σχετικά με τη δημοσίευση στην Επίσημη Εφημερίδα της Ευρωπαϊκής Ένωσης αίτησης τροποποίησης των προδιαγραφών προϊόντος για ονομασία στον αμπελοοινικό τομέα όπως προβλέπεται στο άρθρο 105 του κανονισμού (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου
         [«Dehesa del Carrizal» (ΠΟΠ)]
         (2019/C 74/03)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 97 παράγραφος 3,
         Εκτιμώντας τα ακόλουθα:
         
                     (1)
                  
                  
                     Η Ισπανία υπέβαλε αίτηση τροποποίησης των προδιαγραφών της ονομασίας «Dehesa del Carrizal» σύμφωνα με το άρθρο 105 του κανονισμού (ΕΕ) αριθ. 1308/2013.
                  
               
                     (2)
                  
                  
                     Η Επιτροπή εξέτασε την αίτηση και διαπίστωσε ότι πληρούνται οι προϋποθέσεις που προβλέπονται στα άρθρα 93 έως 96, στο άρθρο 97 παράγραφος 1 και στα άρθρα 100, 101 και 102 του κανονισμού (ΕΕ) αριθ. 1308/2013.
                  
               
                     (3)
                  
                  
                     Ως εκ τούτου, για να καταστεί δυνατή η υποβολή ενστάσεων σύμφωνα με το άρθρο 98 του κανονισμού (ΕΕ) αριθ. 1308/2013, θα πρέπει να δημοσιευθεί στην Επίσημη Εφημερίδα της Ευρωπαϊκής Ένωσης η αίτηση τροποποίησης των προδιαγραφών προϊόντος για την ονομασία «Dehesa del Carrizal»,
                  
               ΑΠΟΦΑΣΙΖΕΙ:
         
            Άρθρο μόνο
            Η αίτηση τροποποίησης των προδιαγραφών προϊόντος για την ονομασία «Dehesa del Carrizal» (ΠΟΠ), σύμφωνα με το άρθρο 105 του κανονισμού (ΕΕ) αριθ. 1308/2013, περιλαμβάνεται στο παράρτημα της παρούσας απόφασης.
            Σύμφωνα με το άρθρο 98 του κανονισμού (ΕΕ) αριθ. 1308/2013, η δημοσίευση της παρούσας απόφασης παρέχει το δικαίωμα ένστασης κατά της τροποποίησης των προδιαγραφών του προϊόντος, η οποία αναφέρεται στο πρώτο εδάφιο του παρόντος άρθρου, εντός δύο μηνών από την ημερομηνία δημοσίευσης της παρούσας απόφασης στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 22 Φεβρουαρίου 2019.
            
               
                  Για την Επιτροπή
               
               Phil HOGAN
               
                  Μέλος της Επιτροπής
               
            
         
         
            (1)  ΕΕ L 347 της 20.12.2013, σ. 671.
      
      
         
            ΠΑΡΑΡΤΗΜΑ
            
               «DEHESA DEL CARRIZAL»
            
            
               PDO-ES-A0054-AM02
            
            
               Ημερομηνία υποβολής της αίτησης: 27.6.2014
            
            ΑΙΤΗΣΗ ΓΙΑ ΤΡΟΠΟΠΟΙΗΣΗ ΤΩΝ ΠΡΟΔΙΑΓΡΑΦΩΝ ΤΟΥ ΠΡΟΪΟΝΤΟΣ
            1.   Κανόνες που διέπουν την τροποποίηση
            
            Άρθρο 105 του κανονισμού (ΕΕ) αριθ. 1308/2013 — Μη ήσσονος σημασίας τροποποίηση
            2.   Περιγραφή και αιτιολόγηση της τροποποίησης
            
            2.1.   Διαγραφή του μέγιστου αποκτημένου αλκοολικού τίτλου
            
            Ο μέγιστος αλκοολικός τίτλος των οίνων, δηλαδή 15 % κατ' όγκο, διαγράφεται, καθώς τα τρέχοντα όρια περιορίζουν την πιθανότητα τρυγητού πιο ώριμων σταφυλιών και δεν αξιοποιούν τις δυνατότητες των διαθέσιμων ποικιλιών και του εδάφους.
            Στο σημείο 2.1 ΑΝΑΛΥΤΙΚΑ ΧΑΡΑΚΤΗΡΙΣΤΙΚΑ ΤΩΝ ΟΙΝΩΝ, στις προδιαγραφές του προϊόντος, αντί για «Αποκτημένος αλκοολικός τίτλος (% κατ' όγκο) 12 ≤ % κατ' όγκο≤ 15», διάβαζε: «≥ 12 %». Το ενιαίο έγγραφο δεν τροποποιείται.
            2.2.   Συμπερίληψη νέας ποικιλίας
            
            Η ποικιλία «Petit Verdot» εισάγεται λόγω της ικανότητάς της να προσαρμόζεται στα χαρακτηριστικά της περιοχής παραγωγής, αλλά και λόγω των χαρακτηριστικών του σταφυλιού όσον αφορά την επίτευξη της ποιότητας και των χαρακτηριστικών των μοναδικών οίνων Dehesa del Carrizal. Αυτό σημαίνει ότι από την ποικιλία Petit Verdot μπορούν να παράγονται μονοποικιλιακοί οίνοι, και ότι η ίδια ποικιλία μπορεί να περιλαμβάνεται σε οίνους που έχουν αναμιχθεί από διαφορετικές ποικιλίες.
            Στο σημείο 2.2 των προδιαγραφών του προϊόντος, σχετικά με τα χαρακτηριστικά που πρέπει να προσδιορίζονται μέσω οργανοληπτικής ανάλυσης, προστίθεται το σημείο 2.2.3, σχετικά με την ποικιλία Tinto Petit Verdot και τα οργανοληπτικά χαρακτηριστικά των οίνων που παράγονται από τη συγκεκριμένη ποικιλία, ενώ στα σημεία 2.2.4 και 2.2.5, η ποικιλία Petit Verdot συμπεριλαμβάνεται στα μείγματα των εν λόγω οίνων. Συμπεριλαμβάνεται επίσης στο σημείο 3.1 σχετικά με τους πονοποικιλιακούς οίνους.
            Η ποικιλία «Petit Verdot» συμπεριλαμβάνεται επίσης στο σημείο 6 «Οινοποιήσιμες ποικιλίες σταφυλιού».
            Συμπεριλαμβάνεται ως δευτερεύουσα ποικιλία. Συνεπώς, το ενιαίο έγγραφο δεν επηρεάζεται.
            2.3.   Συμπερίληψη της ποικιλίας Tempranillo σε όλα τα μείγματα
            
            Η ποικιλία «Tempranillo» συμπεριλαμβάνεται σε όλα τα πιθανά μείγματα των επιτρεπόμενων ποικιλιών, ώστε να αυξάνονται οι επιλογές ανάμειξης με την αξιοποίηση των ειδικών χαρακτηριστικών έκαστης ποικιλίας, χωρίς να μεταβάλλονται τα αναλυτικά και οργανοληπτικά χαρακτηριστικά που ορίζονται για τους εν λόγω οίνους στις προδιαγραφές.
            Στο σημείο 2.2 των προδιαγραφών του προϊόντος, σχετικά με τα χαρακτηριστικά που πρέπει να προσδιορίζονται μέσω οργανοληπτικής ανάλυσης, στο σημείο 2.2.4 περιλαμβάνεται η ποικιλία Tempranillo. Το ενιαίο έγγραφο δεν τροποποιείται.
            2.4.   Ελάχιστος χρόνος παλαίωσης
            
            Ο μέγιστος χρόνος παλαίωσης διαγράφεται, καθώς τροποποιούνται οι χωρητικότητες των βαρελιών και οι μέγιστοι χρόνοι παλαίωσης πρέπει να παραταθούν. Επομένως περιορισμός τίθεται μόνο στον ελάχιστο χρόνο παλαίωσης, δεδομένου ότι ο οίνος ελέγχεται με γευστική δοκιμή.
            Στις προδιαγραφές προϊόντος, τα ακόλουθα σημεία τροποποιούνται: 2.2.4, 2.2.5, 3.1 και 3.2. Το ενιαίο έγγραφο δεν τροποποιείται.
            2.5.   Αύξηση της θερμοκρασίας της αλκοολικής ζύμωσης
            
            Το θερμοκρασιακό εύρος της αλκοολικής ζύμωσης διαγράφεται και καθορίζεται μέγιστη θερμοκρασία. Με τον τρόπο αυτό, η αλκοολική ζύμωση μπορεί να ξεκινάει σε χαμηλότερη θερμοκρασία, γεγονός που σημαίνει ότι ξεκινάει σε βραδύτερο ρυθμό, με αποτέλεσμα να προστατεύονται τα βασικά αρώματα των οίνων.
            Στο σημείο 3.1 των προδιαγραφών του προϊόντος, αντί για την αναφορά στις θερμοκρασίες αλκοολικής ζύμωσης «μεταξύ 22 °C και 30 °C» διάβαζε: «έως και 35 °C».
            Στο ενιαίο έγγραφο, το σημείο 2.5.1, «Ειδικές οινολογικές πρακτικές», τροποποιείται.
            2.6.   Ελάχιστη διάρκεια διαβροχής
            
            Το εύρος ημερών διαβροχής διαγράφεται και καθορίζεται ελάχιστος αριθμός ημερών, ώστε να επιτυγχάνονται περισσότερα βασικά αρώματα σε ορισμένες παρτίδες και το τελικό προϊόν να αποκτά οργανοληπτική πολυπλοκότητα.
            Στο σημείο 3.1 των προδιαγραφών του προϊόντος, η διατύπωση: αποθήκευση σε δεξαμενή «από 10 έως 30» θα πρέπει να αντικατασταθεί από τη διατύπωση: «επί τουλάχιστον επτά» ημέρες διαβροχής.
            Στο ενιαίο έγγραφο, το σημείο 2.5.1, «Ειδικές οινολογικές πρακτικές», τροποποιείται.
            2.7.   Αύξηση της απόδοσης της πίεσης
            
            Απαιτείται αύξηση της απόδοσης της πίεσης για όλους τους οίνους από 60-70 λίτρα ανά 100 kg συγκομιδής σε 75 λίτρα ανά 100 kg συγκομιδής, καθώς παλαιότερα λαμβανόταν υπόψη μόνο η χειρωνακτική συγκομιδή, ενώ, στην περίπτωση της μηχανικής συγκομιδής, οι αποδόσεις αυξάνονται κατά 4 % έως 6 %, δεδομένου ότι στο οινοποιείο καταλήγουν μόνο τα σταφύλια χωρίς τους μίσχους.
            Στο σημείο 3.1 των προδιαγραφών του προϊόντος, αντί για «60-70 λίτρα ανά 100 kg συγκομιδής» διάβαζε; «75 λίτρα ανά 100 kg συγκομιδής».
            Στο ενιαίο έγγραφο, το σημείο 2.5.1, «Ειδικές οινολογικές πρακτικές», τροποποιείται.
            2.8.   Αύξηση της θερμοκρασίας της μηλογαλακτικής ζύμωσης
            
            Το θερμοκρασιακό εύρος της μηλογαλακτικής ζύμωσης διαγράφεται και καθορίζεται μέγιστη θερμοκρασία. Με τον τρόπο αυτό, η μηλογαλακτική ζύμωση μπορεί να ξεκινάει σε χαμηλότερη θερμοκρασία, γεγονός που σημαίνει ότι ξεκινάει σε βραδύτερο ρυθμό, με αποτέλεσμα το τελικό προϊόν να αποκτά μεγαλύτερη οργανοληπτική πολυπλοκότητα.
            Στο σημείο 3.1 των προδιαγραφών του προϊόντος, αντί για την αναφορά στις θερμοκρασίες μηλογαλακτικής ζύμωσης «μεταξύ 20 °C και 22 °C» διάβαζε «έως και 25 °C».
            Στο ενιαίο έγγραφο, το σημείο 2.5.1, «Ειδικές οινολογικές πρακτικές», τροποποιείται.
            2.9.   Ελάχιστη περίοδος μηλογαλακτικής ζύμωσης
            
            Το εύρος ημερών για τη μηλογαλακτική ζύμωση διαγράφεται και καθορίζεται ελάχιστος αριθμός ημερών, καθώς ορισμένες παρτίδες έχουν χαμηλότερα επίπεδα μηλικού οξέος στην αρχή της μηλογαλακτικής ζύμωσης και, συνεπώς, μπορούν να ολοκληρώσουν τη διαδικασία νωρίς.
            Στο σημείο 3.1 των προδιαγραφών του προϊόντος, η διατύπωση: αποθήκευση σε δεξαμενή «που διαρκεί από 10 έως 30 ημέρες», αντικαθίσταται από τη διατύπωση: «που διαρκεί επί τουλάχιστον επτά ημέρες».
            Στο ενιαίο έγγραφο, το σημείο 2.5.1, «Ειδικές οινολογικές πρακτικές», τροποποιείται.
            2.10.   Χωρητικότητα βαρελιών και κάδων
            
            Η χωρητικότητα των δρύινων βαρελιών και των ξύλινων κάδων σε λίτρα διαγράφεται, καθώς η χρήση βαρελιών και κάδων διαφορετικών όγκων επιτρέπει την προσαρμογή των χρόνων παλαίωσης των διαφορετικών ποικιλιών σταφυλιού, ανάλογα με τα χαρακτηριστικά τους.
            Στο σημείο 3.1 των προδιαγραφών του προϊόντος, αντί του κειμένου «Παλαίωση σε δρύινα βαρέλια 225-300 λίτρων ηλικίας όχι μεγαλύτερης των πέντε ετών, και σε ξύλινους κάδους έως και 4 000 λίτρων, με χρόνο παλαίωσης ελεγχόμενο με γευστική δοκιμή» διάβαζε: «Παλαίωση επί τουλάχιστον 12 μήνες σε βαρέλια από γαλλική και/ή αμερικανική και/ή ευρωπαϊκή δρυ και/ή σε ξύλινους κάδους, με χρόνο παλαίωσης ελεγχόμενο με γευστική δοκιμή.»
            Στο σημείο 3.2 των προδιαγραφών του προϊόντος, αντί της διατύπωσης: «Η παλαίωση διαρκεί επί 12-24 μήνες συνολικά, και πραγματοποιείται σε βαρέλια από γαλλική δρυ 225-300 λίτρων και σε ξύλινους κάδους 4 000 λίτρων. Τα βαρέλια που χρησιμοποιούνται δεν μπορεί να είναι ηλικίας μεγαλύτερης των 2-3 ετών κατά τους πρώτους μήνες, ενώ, στη συνέχεια, τα βαρέλια είναι καινούργια ή ενός έτους. Ο χρόνος παλαίωσης ελέγχεται με γευστική δοκιμή.», διάβαζε: «Παράγονται δύο τύποι οίνων ανάλογα με τον συνολικό χρόνο παλαίωσης, ο οποίος μπορεί να ποικίλει από τουλάχιστον 3 μήνες για τον οίνο που περιγράφεται στο σημείο 2.2.4 των παρόντων προδιαγραφών, και τουλάχιστον 12 μήνες για τον οίνο που περιγράφεται στο σημείο 2.2.5 των παρόντων προδιαγραφών. Παλαίωση σε βαρέλια από γαλλική και/ή αμερικανική και/ή ευρωπαϊκή δρυ και/ή σε ξύλινους κάδους, με χρόνο παλαίωσης ελεγχόμενο με γευστική δοκιμή.»
            Στο ενιαίο έγγραφο, το σημείο 2.5.1, «Ειδικές οινολογικές πρακτικές», τροποποιείται.
            2.11.   Τροποποιήσεις στην παραγωγή λευκού οίνου Chardonnay
            
            Η μέγιστη θερμοκρασία ψυχρής διαβροχής μειώνεται με στόχο την επίτευξη αρωμάτων μεγαλύτερης πολυπλοκότητας, ώστε να αναδεικνύονται καλύτερα τα πρωτογενή αρώματα. Το ανώτατο ποσοστό μούστου που ζυμώνεται άνω του ιζήματος και το απαιτούμενο χρονικό διάστημα στα βαρέλια διαγράφονται, με σκοπό τη ζύμωση μεγαλύτερης ποσότητας μούστου για μεγαλύτερο χρονικό διάστημα σε δρύινα βαρέλια, προκειμένου να επιτυγχάνονται πιο πλούσια τριτογενή αρώματα. Επίσης, η διάρκεια της διαδικασίας ζύμωσης παρατείνεται, ώστε να επιτυγχάνονται πιο έντονα δευτερογενή αρώματα. Με τον τρόπο αυτό παράγεται οίνος με μεγαλύτερη πολυπλοκότητα που απαιτεί ελάχιστη ή καθόλου διήθηση.
            Το σημείο 3.3 των προδιαγραφών του προϊόντος και το σημείο 2.5.1 του ενιαίου εγγράφου τροποποιούνται.
            2.12.   Διεύρυνση της γεωγραφική περιοχής
            
            Αιτούμαστε αύξηση 5,03 εκταρίων στην περιοχή, καθώς η εν λόγω επιπρόσθετη περιοχή είναι παρακείμενη σε αμπελοτεμάχια που ήδη περιλαμβάνονται στις προδιαγραφές του προϊόντος. Καθώς τα εν λόγω αμπελοτεμάχια γειτνιάζουν με αμπελοτεμάχια που επί του παρόντος περιλαμβάνονται στη γεωγραφική περιοχή της ΠΟΠ, και διαχωρίζονται μόνο από έναν δρόμο, πληρούν τις ίδιες προϋποθέσεις όσον αφορά το κλίμα, το ανάγλυφο και το έδαφος. Αρχικά δεν είχαν συμπεριληφθεί, διότι δεν καλλιεργούνταν με αμπέλια.
            Στο σημείο 4 των προδιαγραφών του προϊόντος, «Οριοθέτηση της γεωγραφικής περιοχής», προστίθενται οι λέξεις «και τα αμπελοτεμάχια 860a, 860b και 860c του πολυγώνου 23», και η περιοχή αυξάνεται σε «26,2764 εκτάρια».
            Στο ενιαίο έγγραφο, το σημείο 2.6, «Οριοθετημένη γεωγραφική περιοχή», τροποποιείται.
            2.13.   Συμπερίληψη νέας μέγιστης απόδοσης
            
            Συμπεριλαμβάνεται μέγιστη απόδοση για τη νέα ποικιλία Petit Verdot, δεδομένου ότι, όταν προστίθεται μια νέα ποικιλία, πρέπει να συμπεριλαμβάνεται η μέγιστη απόδοση που καθορίζεται για την εν λόγω νέα ποικιλία.
            Στις προδιαγραφές του προϊόντος, στο σημείο 5 «Μέγιστη απόδοση», προστίθεται το ακόλουθο κείμενο: «- Petit Verdot: 84 hl/ha και 12 000 kg/ha.»
            Στο ενιαίο έγγραφο, το σημείο 2.5.2, «Μέγιστη απόδοση», τροποποιείται.
            2.14.   Επικαιροποίηση του καταλόγου των εγκεκριμένων φορέων πιστοποίησης για τις προδιαγραφές του προϊόντος «Dehesa del Carrizal»
            
            Παρέχονται το όνομα και η διεύθυνση του τρέχοντος εξουσιοδοτημένου φορέα πιστοποίησης.
            Στις προδιαγραφές του προϊόντος, στο σημείο 9.1 «Φορέας ελέγχου», προστίθεται το ακόλουθο κείμενο:
            
                        LIEC AGROALIMENTARIA, S.L.
                     
                  
                        Pol. Industrial Calle XV, Parcela R-113
                     
                  
                        13200 Manzanares (Ciudad Real)
                     
                  
                        ESPAÑA
                     
                  Επίσης, συμπεριλαμβάνεται νέος σύνδεσμος, όπου αναφέρονται οι φορείς πιστοποίησης στους οποίους έχει ανατεθεί η εξακρίβωση των προδιαγραφών προϊόντος για τη συγκεκριμένη ΠΟΠ.
            Το ενιαίο έγγραφο δεν τροποποιείται.
            ΕΝΙΑΙΟ ΕΓΓΡΑΦΟ
            1.   Ονομασία προς καταχώριση
            
            Dehesa del Carrizal
            2.   Τύπος γεωγραφικής ένδειξης
            
            ΠΟΠ — Προστατευόμενη Ονομασία Προέλευσης
            3.   Κατηγορίες αμπελοοινικών προϊόντων
            
            
                     
                        1.
                     
                     
                        Οίνος
                     
                  4.   Περιγραφή του/των οίνου/-ων
            
            ΟΙΝΟΣ
            Κόκκινος και λευκός οίνος
            Μονοποικιλιακοί και αναμεμειγμένοι οίνοι στο χρώμα του βύσσινου morello, του κερασιού ή του βύσσινου, ανάλογα με τον οίνο, με μεσαία έως μεσαία/υψηλή ένταση. Φρουτώδη αρώματα με ορεινές νότες. Γεύση κομπόστας με μακριά και πλούσια επίγευση.
            Το λευκό έχει πρασινωπό αχνοκίτρινο χρώμα, με ελαφρώς φωτεινή ένταση. Άρωμα εξωτικών φρούτων και σάρκας πυρηνόκαρπων φρούτων. Βούτυρο, κρέμα, μαγιά. Ξηρό, παχύρρευστο, σχεδόν ελαιώδες. Τανίνες από νέο ξύλο. Τροπικό φρούτο, οινολάσπη και ξεροψημένο ψωμί. Έντονη και δροσερή επίγευση.
            Γενικά αναλυτικά χαρακτηριστικά
            
                        Μέγιστος ολικός αλκοολικός τίτλος (σε % vol)
                     
                     
                         
                     
                  
                        Ελάχιστος αποκτημένος αλκοολικός τίτλος (σε % vol)
                     
                     
                        12
                     
                  
                        Ελάχιστη ολική οξύτητα
                     
                     
                        4 γραμμάρια ανά λίτρο, εκφραζόμενη σε τρυγικό οξύ
                     
                  
                        Μέγιστη πτητική οξύτητα (σε χιλιοστοϊσοδύναμα ανά λίτρο)
                     
                     
                        16,7 
                     
                  
                        Μέγιστος ολικός θειώδης ανυδρίτης (σε χιλιοστόγραμμα ανά λίτρο)
                     
                     
                        120
                     
                  Ως προς τα όρια που δεν έχουν προσδιοριστεί, πρέπει να τηρείται η ισχύουσα γενική νομοθεσία.
            5.   Οινολογικές πρακτικές
            
            α.   Ουσιώδεις οινολογικές πρακτικές
            
            Με πίεση που δεν υπερβαίνει τα 1,5 kg/cm2 λαμβάνονται έως και 75 λίτρα ανά 100 kg συγκομιδής. Ερυθροί: αλκοολική ζύμωση σε θερμοκρασία που δεν υπερβαίνει ποτέ τους 35 °C. Μηλογαλακτική ζύμωση σε μέγιστη θερμοκρασία 25 °C επί τουλάχιστον επτά ημέρες. Παλαίωση σε βαρέλια από γαλλική και/ή αμερικανική και/ή ευρωπαϊκή δρυ και/ή σε ξύλινους κάδους. Λευκοί: ψυχρή διαβροχή επί 6-12 ώρες σε μέγιστη θερμοκρασία 16 °C. Τουλάχιστον 25 % του λαμβανόμενου μούστου πρέπει να ζυμώνεται άνω του ιζήματος σε βαρέλια.
            β.   Μέγιστες αποδόσεις
            
            Cabernet Sauvignon και Tempranillo
            10 000 kg σταφυλιών ανά εκτάριο
            Cabernet Sauvignon και Tempranillo
            70 εκατόλιτρα ανά εκτάριο
            Syrah και Petit Verdot
            12 000 kg σταφυλιών ανά εκτάριο
            Syrah και Petit Verdot
            84 εκατόλιτρα ανά εκτάριο
            Merlot
            8 500 kg σταφυλιών ανά εκτάριο
            Merlot
            59,5 εκατόλιτρα ανά εκτάριο
            Chardonnay
            9 000 kg σταφυλιών ανά εκτάριο
            Chardonnay
            63 εκατόλιτρα ανά εκτάριο
            6.   Οριοθετημένη γεωγραφική περιοχή
            
            Η περιοχή περιλαμβάνει τα ακόλουθα αμπελοτεμάχια στην κοινότητα Retuerta del Bullaque (Ciudad Real), τα αμπελοτεμάχια 449a, 449ec, 449ea, 449eb, 449ada, 449adb, 449adc και 449eca του πολυγώνου 9, και τα αμπελοτεμάχια 860a, 860b και 860c του πολυγώνου 23.
            Η επιφάνεια του αμπελώνα είναι 26,2764 εκτάρια.
            7.   Κύρια/-ες οινοποιήσιμη/-ες ποικιλία/-ες σταφυλιού
            
            
                         
                     
                     
                        CHARDONNAY
                     
                  
                         
                     
                     
                        SYRAH
                     
                  
                         
                     
                     
                        CABERNET SAUVIGNON
                     
                  8.   Περιγραφή του/των δεσμού/-ών
            
            
                     
                        1.
                     
                     
                        Αναλυτικές πληροφορίες για τη γεωγραφική περιοχή (φυσικοί και ανθρώπινοι παράγοντες):
                        Η γεωγραφική περιοχή χαρακτηρίζεται από πετρώδες έδαφος και στενούς διαύλους νερού. Βρίσκεται σε κοίλωμα, σε λοφοπλαγιά με βορινό προσανατολισμό, προστατεύεται από λόφο ο οποίος σκιάζει τον αμπελώνα τις πρώτες απογευματινές ώρες, και διασχίζεται από το Carrizal. Πρόκειται για υδατόρρευμα που παρέχει υγρασία και υγρά αχλύ ακόμη και κατά τη θερινή περίοδο, με αποτέλεσμα την παραγωγή οίνων ατλαντικού τύπου, σε αντίθεση με τους οίνους μεσογειακού τύπου που παράγονται από τις περιβάλλουσες περιοχές.
                        Το υψόμετρο, περίπου 800 μέτρα από τη στάθμη της θάλασσας, προκαλεί μεγάλες θερμοκρασιακές διαφορές μεταξύ ημέρας και νύχτας και αργή ωρίμαση, ενώ, σε εξαιρετικές χρονιές, η περίοδος ωρίμανσης μπορεί να διαρκέσει έως και 60 ημέρες από την ωρίμαση έως τη συγκομιδή. Η θερμοκρασιακή διακύμανση κατά την περίοδο ωρίμασης είναι μεγαλύτερη στη γύρω περιοχή.
                        Το έδαφος χαρακτηρίζεται από τραχεία υφή, με περιοχές όπου έως και 80 % του κλάσματος υπερβαίνει τα 2 mm. Κατά τον σχηματισμό του εδάφους, το υδατόρρευμα μετέφερε χαλαζίτη, γεγονός μείζονος σημασίας, καθώς σχηματίστηκε ένα στρώμα τραχείας υφής και σημαντικού πάχους επάνω από τα χαμηλότερα στρώματα αμμοπηλώδους εδάφους. Το έδαφος περιέχει χαλαζίτη και είναι όξινο, με pH από 4,7 έως 6, τιμή πολύ χαμηλότερη από το pH της γύρω περιοχής.
                        Η γεωγραφική περιοχή προστατεύεται από το μεσογειακό ορεινό ανάγλυφο, το οποίο παρέχει προστασία από τους θερμούς νότιους ανέμους και αποτρέπει υψηλότερες θερμοκρασίες. Χαρακτηρίζεται από είδη όπως η αριά, το πεύκο, η ερείκη, η λαδανιά, το δενδρολίβανο και το θυμάρι.
                     
                  
                     
                        2.
                     
                     
                        Πληροφορίες σχετικά με την ποιότητα ή τα χαρακτηριστικά του οίνου, τα οποία οφείλονται, ουσιαστικά ή αποκλειστικά, στο γεωγραφικό περιβάλλον:
                        Οι οίνοι που παράγονται είναι ατλαντικού τύπου, σε αντίθεση με τους οίνους μεσογειακού τύπου από τη γύρω περιοχή. Χαρακτηρίζονται από απουσία θερμών τόνων, από αρώματα που θυμίζουν θαμνοειδή βλάστηση (θυμάρι, δενδρολίβανο και ερείκη) με νότες ρητίνης και καταπραϋντικούς τόνους (πεύκο και ευκάλυπτος), ή αρώματα εξωτικών φρούτων ή σάρκας πυρηνόκαρπων φρούτων στους λευκούς οίνους.
                        Οι οίνοι είναι δροσεροί και ισορροπημένοι, με καλή οξύτητα. Οι ερυθροί οίνοι, με ώριμες τανίνες, είναι απαλοί και ήπιοι, ενώ οι λευκές τανίνες είναι δροσερές, με μεγαλύτερη οξύτητα από τη συνηθισμένη στους οίνους της γύρω περιοχής.
                        Τόσο οι ερυθροί όσο και οι λευκοί οίνοι προσφέρονται για παλαίωση για μεγάλα χρονικά διαστήματα εντός της φιάλης.
                     
                  
                     
                        3.
                     
                     
                        Δεσμός μεταξύ των χαρακτηριστικών της γεωγραφικής περιοχής και της ποιότητας του οίνου:
                        Το υψόμετρο και ο προσανατολισμός της γεωγραφικής περιοχής, που προστατεύουν από θερμούς και ξηρούς ανέμους, το γεγονός ότι ο αμπελώνας σκιάζεται τις απογευματινές ώρες και η υγρασία που παρέχεται από το υδατόρρευμα έχουν ως αποτέλεσμα ένα θερμοκρασιακό εύρος το οποίο επιτρέπει την επαρκή ωρίμαση της τανίνης. Με τον τρόπο αυτό παράγονται οίνοι χωρίς θερμές νότες και με έντονα χαρακτηριστικά ατλαντικού τύπου. Οι ερυθροί οίνοι χαρακτηρίζονται από απαλή γεύση, με ώριμες τανίνες και μακριά και πλούσια επίγευση, ενώ οι λευκοί οίνοι χαρακτηρίζονται από έντονη και δροσερή επίγευση.
                        Η τραχειά υφή του εδάφους και η μεταφορά χαλαζίτη από το υδατόρρευμα αυξάνουν την οξύτητα του εδάφους, με αποτέλεσμα την παραγωγή δροσερών, ισορροπημένων οίνων με υψηλότερη οξύτητα σε σχέση με τους τυπικούς οίνους της γύρω περιοχής. Το γεγονός αυτό επιτρέπει ωρίμαση εντός της φιάλης για μεγαλύτερα χρονικά διαστήματα.
                        Η παρουσία θάμνων, με χαρακτηριστικά φυτικά είδη (λαδανιά, ερείκη, θυμάρι, λεβάντα, δενδρολίβανο κ.λπ.) που περιβάλλουν τον αμπελώνα, προσδίδει στο άρωμα του οίνου νότες θαμνώδους βλάστησης και καταπραϋντικούς τόνους, ή νότες εξωτικών φρούτων και σάρκας πυρηνόκαρπων φρούτων στους λευκούς οίνους.
                     
                  9.   Άλλες ουσιώδεις προϋποθέσεις
            
            —
            
               Σύνδεσμος προς τις προδιαγραφές προϊόντος
            
            http://pagina.jccm.es/agricul/paginas/comercial-industrial/consejos_new/pliegos/3_PLIEGO_DEHESA_CARRIZAL_20180628.pdf